हुन बांदरें दी बारी ही। उनें अपना पक्ख रखदे होई गलाया — शरारती जानवरें गी बस्स च रखने ते डराने लेई अस सरकार दी पूरी सेवा करी सकने आं। बांदर जाति दे सब्भने शतूने सरदारें दा तुसेंगी पूरा सहयोग मिली सकदा ऐ। पर साढ़ी इक शर्त ऐ। कुसे लम्कूरा गी मंत्रीमंडल च नेईं लैता जा। उल्लू ने उन्दा पॉइंट नोट करी लैता ते इल्लड़ें पास्से दिक्खेआ । गंजे सिरा आहले इक बुड्डे इल्लड़ ने फंग फड़फड़ादे होई दलील दित्ती—तुम्बने-तम्बने च असें गी खानदानी म्हारत हासल ऐ। चमड़ी किन्नी बी निग्गर की नेईं होऐ असें गी तुम्बी टकाने इच कोई औख नेईं औंदी। लोक उंगली डींगी करियै घ्यो कडदे न अस चुंज डींगी करिए चर्बी ध्रूहकने आं। सरकार दा ढिडढ भरने लेई अस टैक्स वसूली आस्ते बड़े कारगर साबत होई सकने आं। खजाने दा महकमा असें गी सौँपेआ जा।